SKRIFTLIG FORESPØRGSEL P-3244/02

af Harlem Désir (PSE) til Kommissionen

(11. november 2002)

Om: Arrestation i København af den tjetjenske regerings repræsentant, Akhmed Sakajev

Akhmed Sakajev blev arresteret i København natten mellem den 29. og 30. oktober 2002. Kan Kommissionen redegøre for Unionens fælles udenrigspolitik hvad angår løsningen af konflikten i Tjetjenien og forbindelserne til den valgte tjetjenske præsident, Aslan Maskhadovs regeringrepræsentanter?

Aslan Maskhadov blev på demokratisk vis valgt til præsident for Den Tjetjenske Republik i januar 1992, og valget blev overvåget af Organisationen for Sikkerhed og Samarbejde i Europa.

Akhmed Sakajev, der er repræsentant for Tjetjeniens præsident og selv tidligere har været kulturminister, har regelmæssigt ført forhandlinger med de russiske myndigheder. Bl.a. forhandlede han i august 2002 med Ivan Rybkine, den tidligere formand for Ruslands sikkerhedsråd, og i november 2001 i Moskvas Cheremetievo-lufthavn med Viktor Kazantsev, der med mandat fra Kreml var den tidligere leder af de føderale styrker i Tjetjenien.

Forsøgene på at ulovliggøre det tjetjenske folks legitimt valgte repræsentanter efter angrebet på teatret i Melnikov-gaden i Moskva og sidestille dem med en gruppe terrorister vil kun medvirke til at forhale løsningen af en konflikt, der siden 1994 allerede har krævet 200 000 døde og savnede, hvilket er over 10 % af den samlede befolkning.

Har Kommissionen til hensigt at rette henvendelse til den danske regering med henblik på at forhindre udlevering af Akhmed Sakajev til Rusland, hvor man endnu ikke har afskaffet dødsstraffen men blot udsat beslutningen desangående til 2003?

Vil Kommissionen redegøre for indholdet af Unionens politik og øge presset på Rusland for at sikre, at det tjetjenske folks rettigheder respekteres, at der sættes en stopper for krænkelserne af menneskerettighederne, at massakren på civilbefolkningen indstilles, og at der findes en politisk løsning på en konflikt, der ikke kan bilægges med militære midler?

Svar afgivet på Kommissionens vegne af Christopher Patten

(2. december 2002)

Kommissionen kan ikke forhindre arrestationen af Akhmed Sakajev, da det er et juridisk spørgsmål, som kun de relevante danske myndigheder kan tage stilling til i overensstemmelse med dansk ret.

Med hensyn til EU's politik vedrørende konflikten i Tjetjenien vil Kommissionen gerne understrege, at EU's klare holdning blev forelagt præsident Putin på det seneste topmøde mellem EU og Rusland, der fandt sted den 11. november 2002 i Bruxelles. EU gav udtryk for sin afsky for terrorisme i enhver form, men gjorde

samtidig opmærksom på, at bekæmpelsen af terrorisme ikke må ske på bekostning af de grundliggende menneskerettigheder. Derudover opfordrede EU indtrængende Rusland til hurtigst muligt at nå frem til en politisk løsning, der kan sikre vedvarende fred, stabilitet og genopbygning af Tjetjenien.

EU følger fortsat udviklingen i Tjetjenien. Om nødvendigt vil den også rejse spørgsmålet i den politiske dialog med Rusland. Sideløbende hermed vil EU fortsat deltage aktivt i drøftelser og initiativer vedrørende Tjetjenien inden for rammerne af Europarådet og Organisationen for Sikkerhed og Samarbejde i Europa. Siden 1999 har Kommissionen herudover indtil videre allokeret næsten 90 mio. EUR til humanitær bistand til flygtninge og internt fordrevne personer i det nordlige Kaukasus, og den lægger konstant pres på de russiske myndigheder for at få dem til at gøre det muligt at få hjælpen sikkert og effektivt frem til alle dem, der har brug for den.